Man vas wat glo suster se kinders verkragArgieffoto ŉ 27-jarige man verskyn Donderdag in ŉ Vrystaatse hof in verband met die beweerde verkragting van sy susterskinders, meisies van onderskeidelik vyf en tien jaar oud. Konst. Josephine Rani, polisiewoordvoerder, het gesê die meisies het na bewering Sondag by hul ouma in die Sunrise-nedersetting by Frankfort gaan kuier waar die meisies se oom ook woon. “Die kinders het buite gespeel toe die oom die tienjarige meisie na sy plakkershut geroep en vir haar lekkernye aangebied het,” het Rani gesê. “Toe die meisie in sy hut in is, het hy na bewering haar klere uitgetrek en haar verkrag. Daarna het hy haar glo R5 aangebied en haar aangesê om niemand daarvan te vertel nie.” Die oom het ŉ paar minute later glo die vyfjarige meisie ook na sy hut gelok en verkrag. Die meisies het nie vir hul ouma vertel wat gebeur het nie, maar het wel later die aand dit aan hul ma genoem. Die ma het die polisie in kennis gestel en die man is Maandag in hegtenis geneem.